བོན་ལུགས་ལ་བཀའ་མ་དང་གཏེར་མ་ཞེས་རིག་གནས་མ་ལག་གཉིས་ཡོད་པ་ལས།བཀའ་མ་ཞེས་པ་ནི་དུས་རབས་བརྒྱད་པའི་སྐབས་སུ་གཏེར་འོག་ཏུ་མ་སོང་བོན་རྣམས་ལ་ཟེར།དེ་ལ་རྒྱ་གར་བོན་སྐོར་དང་ཞང་ཞུང་བོན་སྐོར་ཞེས་མ་ལག་ཆེན་པོ་གཉིས་ཡོད།ཞང་ཞུང་བོན་སྐོར་ལ་རྫོགས་ཆེན་སྐོར་དང་གསང་སྔགས་འདུལ་བ་ཏེ་གསུམ་དུ་དབྱེ།རྫོགས་ཆེན་ལ་སྙན་རྒྱུད་བཀའ་བརྒྱུད་སྐོར་བཞི་དང་ཉམས་བརྒྱུད་རྒྱས་འབྲིང་བསྡུས་གསུམ་སྟེ་མ་ལག་གཉིས་ཡོད།བོན་གྱི་ལོ་རྒྱུས་རྣམས་སུ་སྟོན་པ་གཤེན་རབ་ནས་འཇའ་ལུས་འཕོ་ཆེན་ཉི་ཤུ་རྩ་དྲུག་ལ་རིམ་གྱིས་བརྒྱུད་པའི་ཉམས་མྱོང་རྣམས་དུས་རབས་བདུན་པའི་སྟོད་ཙམ་ལ་ཏ་པི་ཧྲི་ཙ་དང་སྣང་བཞེར་ལོད་པོ་གཉིས་ཀྱིས་ཡུལ་ད་རོག་ད་ལྟ་ཡིན་གཞིས་རྩེ་འབྲོང་པ་རྫོང་ད་རོག་ཤང་གི་བྱང་ངོས་ན་ཡོད་པདུ་ཡིག་སྣ་བཏབ་པར་བཤད།ད་ལྟ་གངས་ཏི་སེའི་བོན་གཞུང་རིག་གཏེར་པོད་ཉེར་བཞི་པ་ཤོག་ལྡེབ་༤༦༩ཡོད།བོན་གྱི་བཀའ་འགྱུར་པོད་༡༣༥པ་སོགས་སུ་བཞུགས།དུས་རབས་བརྒྱད་པའི་སྨད་ཙམ་ནས་བླ་མ་འོར་སྒོམ་ཀུན་འདུས་ཀྱིས་ཉམས་བརྒྱུད་རྒྱས་འབྲིང་བསྡུས་གསུམ་རྣམས་ཡིག་སྣ་བཏབ་པས་ཞང་ཞུང་སྙན་རྒྱུད་ལ་བཀའ་བརྒྱུད་དང་ཉམས་བརྒྱུད་གཉིས་སུ་ཀྱེས་ཏེ་དར།སྔགས་ཕྱོགས་ལ་མེ་རི་སྐོར་རྣམས་ཉམས་བརྒྱུད་དང་བརྒྱུད་ཚུལ་གཅིག་ཡིན།འདུལ་བ་རྒྱུད་དྲུག་ལ་བཀའ་མ་དང་གཏེར་མ་གཉིས་ཡོད།གཏེར་མ་ལའང་ཨ་ཙ་མི་གསུམ་གྱི་གཏེར་ཆོས་དང་གཏེར་སྟོན་གུ་རུ་རྣོན་རྩེའི་གཏེར་མ་སྟེ་གཉིས་ཡོད་པ་ད་ལྟ་བོན་གྱི་བཀའ་འགྱུར་པོད་གཉིས་པར་བཞུགས།